b'\n_START_ARTICLE_\nJanko Prunk\n_START_SECTION_\nIzobrazba\n_START_PARAGRAPH_\nNa Filozofski fakulteti Univerze v Ljubljani je leta 1966 diplomiral iz zgodovine, magistriral leta 1972, doktoriral pa leta 1976 s takrat kontroverzno temo \xc2\xbbPot kr\xc5\xa1\xc4\x8danskih socialistov v Osvobodilno fronto slovenskega naroda 1918-1941\xc2\xab. Pozneje se je usposabljal tudi na Univerzi v Leipzigu in na Visoki \xc5\xa1oli za socialne \xc5\xa1tudije v Parizu. Med letoma 1984, 1988 in 1995 je bil \xc5\xa1tipendist fundacije Alexander von Humboldt in je kot gostujo\xc4\x8di profesor pou\xc4\x8deval na univerzah v K\xc3\xb6lnu in Freiburgu. Je \xc4\x8dlan In\xc5\xa1tituta za evropsko zgodovino v Mainzu in sodelavec Centra za raziskovanje evropske integracije v Bonnu. Zaposlen je bil na In\xc5\xa1titutu za zgodovino delavskega gibanja (kasneje preimenova v In\xc5\xa1titut za novej\xc5\xa1o zgodovino) in obenem pou\xc4\x8deval, sprva na Pedago\xc5\xa1ki akademiji, nato pa zgodovino jugoslovanskih narodov (od 1988 kot redni profesor) na Fakulteti za dru\xc5\xbebene vede v Ljubljani, kjer se je 1995 (ko je za Stanetom Ju\xc5\xbeni\xc4\x8dem prevzel predavanja iz Moderne zgodovine) tudi v celoti zaposlil in se tam leta 2012 tudi upokojil.\n_START_SECTION_\nPolitika\n_START_PARAGRAPH_\nBil je tudi aktivno udele\xc5\xbeen v politiki. Kot zgodnji ob\xc4\x8dudovalec Jo\xc5\xbeeta Pu\xc4\x8dnika se je leta 1990 priklju\xc4\x8dil Socialdemokratski stranki Slovenije. Stranko je zapustil spomladi leta 2008. Bil je minister za Slovence po svetu in narodnosti v Sloveniji v prvi vladi Janeza Drnov\xc5\xa1ka (1992-93)._NEWLINE_V letu 2005 ga je zunanji minister Dimitrij Rupel imenoval za predsednika slovensko-hrva\xc5\xa1ke zgodovinske komisije.'